दा बाथ्राया जाबाय दि बे बिसायख’थि समाव कभिडनि नेम-खान्थिफोरा बबेयाव थांखो ? थांनाय सानफोरनिफ्राय आसाम हादरसायाव मायरं-दालि, पेट्रल-डिजेल बायदि मुवा-बेसादफोरनि बेसेना अख्रां नांहां बादि बांनायाव सरासनस्रा सुबुंफोरखौ गोबां लोरबां खालामनाय नुनो मोनो। बिदि समावनो सोरखारा उफ्रा बिसायख’थि खुंनाया बेसे बानबुंथि दं ? दा कभिड जिउसानि सनदेरनाया एसे रुयनायखाय बिसायख’थिखौ खुंनो लादों, बे थार बाथ्रा । नाथाय बिसायख’थि खुंखांनायनि उनाव फिन लकडाउन जाफिनाथ’ , बेयो सरासनस्रा सुबुंफोरनि गोसोनि सोंनाय ! आसामनि मोननै बिधान सभा बियाबनि एमएलएफोरा कभिड जिउसाजों सनदेर जानानै हरखाब रुंसारि जानो गोनां जानायाव बि लांदां मासिखौ सुफुंनो उफ्रा बिसायख’थि खुंनायाव जेबो बुंनांगौ गैयामोन, नाथाय एमएलए जानायनि उनावबो बियाबा जौगानाय नङा होननानै सानना दोलो सोलायनानै फिन उफ्रा बिसायख’थि खुंनाया बेसे बानबुंथि दं ? दोलो सोलायनानै उफ्रा बिसायख’थियाव ओंखारनाय बेफोर दैदेनगिरिफोरा गावनो उफ्रा बिसायख’थिनि खरसाफोरखौ खालाम होहोनाय नेमखान्थिखौ सोरखारा खालामनो नांसिगौ ! सोरनिबा गावारि मुलाम्फानि थाखाय रायजोयारि भरालनि धोनखौ खरसा खालामनायाव बेसे बानबुंथि दं ? बिनिखायनो बिसोर बादि दैदेनगिरिफोरखौ सम फैनायावनो भटार रायजोफोरा नांगौबादि साजा होनो हागोनखौ नुहुरो।